CELEX: 32014D0827
Language: et
Date: 2014-11-21 00:00:00
Title: Nõukogu otsus 2014/827/ÜVJP, 21. november 2014 , millega muudetakse ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks

22.11.2014   
            
            
               ET
            
            
               Euroopa Liidu Teataja
            
            
               L 335/19
            
         NÕUKOGU OTSUS 2014/827/ÜVJP,
   21. november 2014,
   millega muudetakse ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artikli 42 lõiget 4 ja artikli 43 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu võttis 10. novembril 2008 vastu ühismeetme 2008/851/ÜVJP (1), mida on viimati muudetud nõukogu otsusega 2012/174/ÜVJP (2).
            
         
               (2)
            
            
               Nõukogu leppis 22. juulil 2013 kokku, et EL on endiselt täielikult pühendunud Somaalia ranniku lähedal aset leidvate piraatlusjuhtumite ja relvastatud röövimiste vastu võitlemisele. Ta väljendas heameelt ELi mereoperatsiooni Atalanta poolt seni saavutatud heade tulemuste üle. Nõukogu rõhutas, et hoolimata märkimisväärsest edasiminekust piraatlusevastases võitluses merel, on oht endiselt alles ja saavutatud arengus võib tekkida tagasiminek.
            
         
               (3)
            
            
               ÜRO Julgeolekunõukogu võttis 18. novembril 2013 vastu resolutsiooni 2125 (2013), millega uuendatakse piraatluse ja selle algpõhjuste vastast võitlust käsitlevate rahvusvaheliste meetmete raamistikku.
            
         
               (4)
            
            
               Ühismeetmes 2008/851/ÜVJP osutatud ELi sõjalist operatsiooni (Atalanta) tuleks pikendada 12. detsembrini 2016.
            
         
               (5)
            
            
               Nõukogu leppis 22. juulil 2013 täiendavalt kokku, et EL edendab Somaalias julgeoleku suurendamiseks ja õigusriigi toetamiseks võetud integreeritud lähenemisviisi, mis põhineb Somaalia isevastutusel ja kohustustel, tihedal koordineerimisel teiste osalejatega ning ELi vahendite, eelkõige selle ühise julgeoleku- ja kaitsepoliitika missioonide ja operatsioonide vahelisel sidususel ja sünergial.
            
         
               (6)
            
            
               Kõnealune Somaalia uuel kokkuleppel põhinev integreeritud lähenemisviis peaks aitama suurendada merendusalaseid võimeid Somaalias ja kõnealuses piirkonnas, käsitledes piraatluse algpõhjuseid ning vähendades piraatlusvõrgustike karistamatust muude merel toime pandavate kuritegude korral, käsitledes ühtlasi Atalanta eesmärkide täitmist soodustavaid tingimusi.
            
         
               (7)
            
            
               Sellega seoses aitaks Atalanta toetus oma teiseste toimingutega, olemasolevate vahendite ja võimetega ning taotluse korral ELi integreeritud lähenemisviisile Somaalia suhtes ja rahvusvahelise üldsuse asjaomastele meetmetele tegeleda piraatluse ja selle võrgustike algpõhjustega. Kõnealuste teiseste toimingutega toetataks Atalanta väljumisstrateegiat.
            
         
               (8)
            
            
               Atalanta koostööd õiguskaitseasutustega tuleks hõlbustada, et panustada piraatlusevastast võitlust käsitlevate õigusaktide rakendamisse, parandades samal ajal Atalanta jälitusteabel põhinevate piraatlusevastaste operatsioonide tõhusust.
            
         
               (9)
            
            
               Ükski käesoleva otsuse või ühismeetme 2008/851/ÜJVP säte ei takista operatsioonis Atalanta osalevate riikide isikkoosseisu liikmetel täita kohustusi, mis neil on kohaldatavate siseriiklike õigusaktide alusel.
            
         
               (10)
            
            
               On vaja kindlaks määrata Atalanta ühiste kulude lähtesumma ajavahemikuks 13. detsember 2014 kuni 12. detsember 2016.
            
         
               (11)
            
            
               Ühismeedet 2008/851/ÜVJP tuleks seetõttu vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Ühismeedet 2008/851/ÜVJP muudetakse järgmiselt.
   
               1)
            
            
               Artikli 1 lõige 3 asendatakse järgmisega:
               „3.   Lisaks võib Atalanta mittetäidesaatva teisese toiminguna toetada olemasolevate vahendite ja võimetega ning taotluse korral ELi integreeritud lähenemisviisi Somaalia suhtes ja rahvusvahelise üldsuse asjaomaseid meetmeid, aidates seega tegeleda piraatluse ja selle võrgustike algpõhjustega.”
            
         
               2)
            
            
               Artikli 2 punktid g–i asendatakse järgmisega:
               
                           „g)
                        
                        
                           kogub, kooskõlas kohaldatava õigusega, punktis e osutatud isikuid puudutavaid isikuandmeid, mis on seotud nende identifitseerimist hõlbustada võivate tunnustega, sealhulgas sõrmejäljed, samuti järgnevalt loetletud andmed, välja arvatud muud isikuandmed: perekonnanimi, neiupõlvenimi, eesnimed ja kõik varjunimed või oletatavad nimed; sünnikuupäev ja -koht, kodakondsus, sugu; elukoht, elukutse ja asukoht; juhiload, identifitseerimisdokumendid ja passiandmed;
                        
                     
                           h)
                        
                        
                           andmete edastamiseks Rahvusvaheline Kriminaalpolitsei Organisatsiooni (INTERPOL) kanalite kaudu ning nende kontrollimiseks INTERPOLi andmebaasides, oodates liidu ja INTERPOLi vahelise kokkuleppe sõlmimist, edastab liikmesriikide INTERPOLi siseriiklikele keskbüroodele vastavalt ELi operatsiooni ülema ja asjaomaste siseriiklike keskbüroode juhtide vahel kokku lepitavale korrale järgmised andmed:
                           
                                       —
                                    
                                    
                                       punktis g osutatud isikuandmed,
                                    
                                 
                                       —
                                    
                                    
                                       andmed punktis e osutatud isikute poolt kasutatavate vahendite kohta.
                                    
                                 Isikuandmeid pärast INTERPOLile edastamist ei säilitata;
                        
                     
                           i)
                        
                        
                           edastab punktis h osutatud andmed EUROPOLile korra kohaselt, milles lepivad kokku liidu välisasjade ja julgeolekupoliitika kõrge esindaja ja INTERPOL. Isikuandmeid pärast EUROPOLile edastamist ei säilitata;
                        
                     
                           j)
                        
                        
                           aitab olemasolevate vahendite ja võimetega jälgida püügitegevust Somaalia ranniku lähedal ning toetab väikesemahulise ja tööstusliku kalapüügi litsentsimis- ja registreerimissüsteemi (kui see kasutusele võetakse) Somaalia jurisdiktsiooni alla kuuluvates vetes, mille töötas välja ÜRO Toidu- ja Põllumajandusorganisatsioon (FAO), välja arvatud mis tahes täitmismeetmed;
                        
                     
                           k)
                        
                        
                           loob tihedas koostöös Euroopa välisteenistusega kontaktid Somaalia üksuste ja eraettevõtetega, kes tegutsevad nende nimel aktiivselt Somaalia ranniku lähedal meresõiduturvalisuse valdkonnas laiemalt, et paremini mõista nende tegevust ja suutlikkust ning vältida konflikte merel toimuvate operatsioonide korral;
                        
                     
                           l)
                        
                        
                           annab abi, pakkudes taotluse korral ning olemasolevate vahendite ja võimetega logistilist toetust, oskusteavet või koolitust merel missioonidele EUCAP NESTOR ja EUTM Somalia, ELi eriesindajale Aafrika Sarve piirkonnas ja ELi missioonile Somaalias seoses nende volituste ja Atalanta tegevusalaga ning panustab asjakohaste ELi programmide, eelkõige piirkondliku merejulgeoleku programmi (MASE) rakendamisse kümnenda EAFi raames;
                        
                     
                           m)
                        
                        
                           teeb asjaomase komisjoni talituse kaudu India Ookeani Tuunikomisjonile, selle liikmesriikidele ning FAOle kättesaadavaks EUNAVFORi üksuste poolt Somaalia ranniku lähedal kogutud püügitegevuse andmed ning pärast seda, kui maismaal on saavutatud piisavat edu merendusalaste võimete arendamise valdkonnas, sealhulgas teabevahetuse turvameetmete alal, abistab Somaalia ametivõime, tehes kättesaadavaks operatsiooni käigus kogutud püügitegevusega seotud andmed;
                        
                     
                           n)
                        
                        
                           toetab kooskõlas Ühinenud Rahvaste Organisatsiooni mereõiguse konventsiooniga ning olemasolevate vahendite ja võimetega Somaalia ja Eritrea järelevalverühma tegevust kooskõlas ÜRO Julgeolekunõukogu resolutsioonidega 2060 (2012), 2093 (2013) ja 2111 (2013), jälgides Somaalia ja Eritrea järelevalverühmale huvi pakkuvaid piraatlusvõrgustike toetamises kahtlustatavaid laevu ja teavitades nendest laevadest.”
                        
                     
         
               3)
            
            
               Artiklisse 14 lisatakse järgmine lõik:
               „4.   ELi sõjalise operatsiooni ühiste kulude lähtesumma ajavahemikuks 13. detsember 2014 kuni 12. detsember 2016 on 14 775 000 eurot. Otsuse 2011/871/ÜVJP artikli 25 lõikes 1 osutatud lähtesumma protsent on 0 %.”
            
         
               4)
            
            
               Artikli 16 lõige 3 asendatakse järgmisega:
               „3.   ELi sõjaline operatsioon lõpeb 12. detsembril 2016.”
            
         Artikkel 2
   Käesolev otsus jõustub selle vastuvõtmise kuupäeval.
   
      Brüssel, 21. november 2014
      
         
            Nõukogu nimel
         
         
            eesistuja
         
         C. CALENDA
      
   
   
      (1)  Nõukogu 10. novembri 2008. aasta ühismeede 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (ELT L 301, 12.11.2008, lk 33).
   
      (2)  Nõukogu 23. märtsi 2012. aasta otsus 2012/174/ÜVJP, millega muudetakse ühismeedet 2008/851/ÜVJP, mis käsitleb Euroopa Liidu sõjalist operatsiooni Somaalia ranniku lähedal aset leidvate piraatlusjuhtumite ja relvastatud röövimiste tõkestamiseks, ennetamiseks ja ohjamiseks (ELT L 89, 27.3.2012, lk 69).